Jakob Ellemann-Jensen

Jakob Ellemann-Jensen (født 25. september 1973 i Hørsholm) er en forhenværende dansk politiker, minister og Venstres partiformand. Han trak sig fra dansk politik den 23. oktober 2023. Ellemann-Jensen har været både vicestatsminister, forsvarsminister og økonomiminister i SVM-regeringen. Han blev formand for Venstre i 2019, da tidl. formand Lars Løkke Rasmussen trak sig som formand. Han var medlem af Folketinget i perioden 2011-2023. Inden overtagelsen som partiformand var han miljø- og fødevareminister i 2018-2019 og politisk ordfører i 2015-2018 samt i august-september 2019.

Ellemann-Jensen blev menigt medlem af Venstre i starten af 1990'erne. Han blev student fra N. Zahles Gymnasieskole i 1992, hvorefter han blev soldat. Han blev HA(jur.) i 1999. Fra 1999 til 2000 var han udsendt som kaptajn i den danske bataljon i Bosnien-Hercegovina. Herefter arbejdede han som jurist i forskellige private virksomheder indtil 2011, hvor han blev valgt ind i Folketinget for Venstre ved folketingsvalget i september. Efter folketingsvalget i juni 2015 blev han Venstres politiske ordfører. I maj 2018 blev han udnævnt til miljø- og fødevareminister i regeringen Lars Løkke Rasmussen III. Som minister havde han svært ved at balancere mellem hensyn til miljøet og landbruget, og i en periode var han upopulær blandt landbrugsbaglandet i Venstre.

I kølvandet på folketingsvalget i juni 2019, hvor Socialdemokratiet med Mette Frederiksen som formand fik regeringsmagten, trådte Lars Løkke Rasmussen tilbage som Venstres formand efter et internt magtopgør, og Ellemann-Jensen blev i september 2019 uden modkandidater valgt som hans efterfølger. I valgkampen forud for folketingsvalget i november 2022 var Ellemann-Jensen statsministerkandidat og afviste her at danne regering med Socialdemokratiet, som Mette Frederiksen havde foreslået. Da valget resulterede i et fortsat flertal for Frederiksen som statsminister, accepterede Ellemann-Jensen imidlertid at indgå i forhandlinger om en regering hen over midten for at maksimere Venstres indflydelse i den kommende valgperiode. Efter lange regeringsforhandlinger førte det i december 2022 til regeringen Mette Frederiksen II som en koalitionsregering mellem Socialdemokratiet, Venstre og det nyoprettede parti Moderaterne. Det er det første regeringssamarbejde mellem Venstre og Socialdemokratiet i over 40 år. Ellemann-Jensen blev med sin baggrund i militæret gjort til forsvarsminister, og han blev Danmarks første officielle vicestatsminister. I februar 2023 sygemeldte han sig med stress efter et ildebefindende; han vendte tilbage til politik 1. august 2023.

Den 23. oktober 2023 valgte han efter længere tids dårlige meningsmålinger for Venstre at trække sig som både partiformand og minister samt træde ud af Folketinget.

Baggrund, uddannelse og civil karriere 
Jakob Ellemann-Jensen blev født den 25. september 1973 i Hørsholm som søn af forhenværende chefredaktør Alice Vestergaard og Uffe Ellemann-Jensen, der var udenrigsminister fra 1982 til 1993, og han er barnebarn af Jens Peter Jensen, som også sad i Folketinget i adskillige årtier. Hans opvækst var således præget af politik. På sin første skole blev han mobbet. Familien flyttede på et tidspunkt til Hellerup, og han skiftede skole. Efterfølgende begyndte han til jiu-jitsu. Han skiftede skole for tredje gang, da "hans klasse gik mere eller mindre i opløsning".

Ellemann-Jensen blev student fra N. Zahles Gymnasieskole i 1992, HA(jur.) fra Handelshøjskolen i København i 1999 og cand.merc.jur. fra samme i 2002; sideløbende hermed arbejdede han fra 2000 til 2002 som juridisk rådgiver i PricewaterhouseCoopers. Fra 2002 til 2005 var han jurist i IBM Danmark, hvor han blev afdelingschef i 2005. I 2007 blev han i stedet ansat i GN Store Nord; her var han indtil 2011.

Militær karriere 
Fra 1992 til 1994 var Jakob Ellemann-Jensen værnepligtig menig og sergent i Den Kongelige Livgarde efter uddannelse på Hærens Sergentskole i Sønderborg og Hærens Kampskole i Oksbøllejren; herefter var han løjtnant ved Sjællandske Livregiment fra 1994 til 1996. Fra 1996 til 1999 var han premierløjtnant af reserven i Den Internationale Brigade og fra 1999 til 2000 kaptajn i den danske bataljon i Bosnien-Hercegovina. Han er  premierløjtnant af Reserven og fungerer som operationsofficer ved lokalforsvarsafsnit 1. Han modtog i 2021 fortjensttegnet for god tjeneste i Forsvarets Reserve.

Politisk karriere 
Ellemann-Jensen blev som 18-årig medlem af Venstre. Han meldte sig ud i februar 2007 i protest mod tonen i udlændingedebatten i partiet; den indvandrerkritiske Karen Jespersens indmeldelse i partiet betragtede han som dråben. Derefter meldte han sig ind i Ny Alliance og var medlem her, til partiet blev nedlagt året efter. Han genoptog sit medlemskab af Venstre i januar 2010, efter at Lars Løkke Rasmussen var blevet formand.

Senere samme år blev han folketingskandidat for Venstre i Odense Østkredsen i Fyns Storkreds, hvor han blandt andet førte kampagne for at afskaffe efterlønnen og erklærede sig enig med Rasmussens visioner. Han lagde desuden vægt på, at han i modsætning til mange af sit partis øvrige kandidater aldrig havde været medlem af Venstres Ungdom, og at han havde erfaring fra erhvervslivet. Ved folketingsvalget i september 2011 blev han valgt til Folketinget med 7.786 personlige stemmer. I den nye folketingsgruppe blev han udviklingsordfører, og i juni 2013 blev han tillige EU-ordfører efter Lykke Friis, der trådte ud af Folketinget.

I 2014 blev Ellemann-Jensen i stedet folketingskandidat i Aarhus Sydkredsen i Østjyllands Storkreds. Ved folketingsvalget i juni 2015 blev han valgt ind med 8.678 personlige stemmer.

Politisk ordfører og miljø- og fødevareminister 
Efter folketingsvalget i 2015 fik Venstre atter regeringsmagten, og med sin retoriske dygtighed blev Ellemann-Jensen gjort til partiets politisk ordfører. Efter at den upopulære og af miljøorganisationer stærkt kritiserede Esben Lunde Larsen trådte tilbage i maj 2018, blev Ellemann-Jensen i stedet miljø- og fødevareminister. Dette skyldtes blandt andet, at han blev anset for at præsentere "by-Venstre"i modsætning til "land-Venstre", hvis interesser Larsen havde forsøgt at varetage, hvorved regeringens beslutninger på miljø- og fødevareområdet var blevet upopulære i byerne.

I løbet af sin ministerperiode forsøgte Ellemann-Jensen at balancere mellem miljø- og landbrugsinteresser; dette var vanskeligt, og han mødte kritik fra blandt andet Bæredygtigt Landbrug og den landbrugsorienterede del af Venstres bagland. Som minister blev han i offentligheden især bemærket, da hanspurgt af Veganerpartiets medstifter Henrik Vindfeldt, om folketingsåret 2018-19 ville "handle om dyrene"svarede, at han "simpelthen ikke [kan] udtrykke med ord, hvor vild jeg er med bacon".

Ved folketingsvalget i juni 2019 modtog han 19.388 personlige stemmer. Trods fremgang mistede Venstre efter valget regeringsmagten til Socialdemokratiet, og den 5. august blev han igen politisk ordfører.

Formand for Venstre 
Under valgkampen i maj-juni 2019 foreslog Lars Løkke Rasmussen en regering med Venstre og Socialdemokratiet. Efter folketingsvalget undsagde daværende næstformand Kristian Jensen i august forslaget. Dette udløste en krise i partiet, der førte til, at både Kristian Jensen og Rasmussen trådte af den 31. august, og et ekstraordinært landsmøde blev planlagt med det formål at vælge en ny formand. Ellemann-Jensen blev betragtet som favoritten til formandsposten, og den 3. september annoncerede han sit kandidatur. Samtidig pegede han på Inger Støjberg som næstformand, en markant anderledes person i Venstre, der appellerede til de dele af partiet, som lagde vægt på en stram udlændingepolitik og et øget fokus på vilkårene på landet, hvor Ellemann-Jensen mest appellerede til de liberale byvælgere. Ved det ekstraordinære landsmøde den 21. september blev han valgt uden modkandidat, og Støjberg blev valgt som næstformand frem for den mere progressive Ellen Trane Nørby.

Ellemann-Jensen har som formand forsøgt at samle et splittet Venstre. Det viste sig imidlertid svært at få den liberale og den nationalkonservative fløj til at mødes, og i valgperioden 2019-22 forlod en række profiler partiet. Uenighederne mellem Ellemann-Jensen og Støjberg voksede sig efterhånden større og større, og i december 2020 bad han hende om at trække sig som næstformand, efter at hun havde modsagt forretningsudvalgets beslutning om at støtte en rigsretssag mod hende; hun forlod partiet i februar 2021. Også Lars Løkke Rasmussen meldte sig ud af partiet i 2021, og Tommy Ahlers, partiets tredjestørste stemmesluger ved valget i 2019, forlod folketingsgruppen.

Folketingsvalget 2022 og minister i SVM-regeringen 
I valgkampen forud for folketingsvalget i november 2022 gik Ellemann-Jensen til valg på en borgerlig-liberal regering med sig selv som statsminister. Socialdemokratiets Mette Frederiksen havde i valgkampen ønsket en bred regering med partier fra både rød og blå blok; Ellemann-Jensen fastslog konsekvent, at Venstre ikke ville deltage i en sådan regering. Men ved valget endte Venstre med at få sit dårligste valgresultat siden 1988, med 23 mandater i Folketinget mod 43 ved forrige valg. Efter valget erklærede Ellemann-Jensen derfor, at "[v]irkeligheden er, at Mette Frederiksen bliver statsminister", og at han derfor åbnede op for et blåt-rødt regeringssamarbejde i et forsøg på at maksimere blå bloks indflydelse. Han erkendte, at det ville være et løftebrud, og netop løftebrud blev han kritiseret for af nogle i baglandet og medierne. I baglandet var man splittet om beslutningen, men han havde fortsat bredt dets tillid. Senere blev han kritiseret af dele af baglandet samt de øvrige partiledere i blå blok for "dobbelt løftebrud", efter at han få dage inden regeringsdannelsen annoncerede, at Venstre ikke længere støttede en nedsættelsen af en advokatvurdering af Frederiksens rolle i minksagen.

Efter 43 dages forhandlingerde længste regeringsforhandlinger i nyere tidblev Socialdemokratiet, Venstre og Moderaterne den 13. december 2022 enige om at danne en regering med Mette Frederiksen som statsminister, det første regeringssamarbejde mellem Socialdemokratiet og Venstre siden regeringen Anker Jørgensen III 1978-79. Regeringen tiltrådte den 15. december med Ellemann-Jensen som vicestatsminister ogmed sin baggrund i militæretforsvarsminister. Han blev derudover medlem af fire ud af seks faste regeringsudvalg: Udvalget for Regeringsledelse, Koordinationsudvalget, Sikkerhedsudvalget og Ansættelsesudvalget. Det vakte opsigt, at han formelt blev udnævnt til vicestatsminister, da det var første gang, at betegnelsen officielt blev brugt om et regeringsmedlem. Elllemann-Jensen klarificerede, at "[d]et er for at forklare statsrådsrækkefølgen. Det er for at vise, at hvis statsministeren, Gud forbyde det, måtte få en tagsten i hovedet, så er det mig, der er næstkommanderende." Visse eksperterblandt andet Peter Kurrild-Klitgaard, Tim Knudsen og Jørgen Albæk Jensenkonkluderede, at titlen reelt var betydningsløs. Peter Nedergaard mente derimod, at han potentielt kun var kommet med i så mange af de centrale udvalg i kraft af posten, og at titlen dermed gav Venstre mere magt i regeringen. Regeringsforhandlingernes løftebrud og hans problemer med at forklare rationalet bag dem sled på Ellemann-Jensens troværdighed, og Venstre oplevede yderligere tilbagegang i meningsmålingerne efter valget.

Den 1. februar 2023 fik Ellemann-Jensen et ildebefindende, da han befandt sig i Statsministeriet, og han blev efterfølgende undersøgt på Rigshospitalet. Undersøgelsen konstaterede intet alvorligt, og han regnede med at være tilbage på arbejde dagen efter. 6. februar gik han imidlertid på sygeorlov og trak sig på ubestemt tid som partiformand, forsvarsminister og i regeringen som helhed. Samtidig blev Troels Lund Poulsen indsat som fungerende forsvarsminister, og han stod nu i spidsen for Venstres politiske arbejde i regeringen, mens Stephanie Lose blev midlertidig økonomiminister. Ellemann-Jensen tog formelt orlov fra Folketinget den 26. februar, hvor hans stedfortræder blev Heidi Bank. Han tydeliggjorde senere, at grunden til sygemeldingen var stress. Han genoptog sine poster den 1. august 2023, indtil han den 23. oktober 2023 forlod sine poster og dansk politik.

Privatliv 
Ellemann-Jensen er halvbror til Claus Ellemann-Jensen (f. 1966) og politiker Karen Ellemann (f. 1969) fra farens første ægteskab med Hanne Ellemann-Jensen (f. Jonsen). Han har fælles mor med Helene Ellemann-Jensen (f. 1967). Han har to børn med sin første kone, Rikke, som han blev skilt fra i 2014. I 2018 blev han gift med Anne Marie Preisler, som han har et barn med. De bor i Birkerød.

Hæder 
 Ridder af Dannebrogordenen (2021)
 Fortjensttegnet for god tjeneste i Forsvarets Reserve (2021)

Se også 
 Ellemann

Referencer

Eksterne henvisninger 

 

Personer fra Hørsholm
Jurister fra Danmark
Nuværende folketingsmedlemmer fra Venstre
Jakob
Folketingsmedlemmer i 2010'erne
Personer i Kraks Blå Bog
Regeringen Lars Løkke Rasmussen III
Officerer fra Danmark
Fødevareministre fra Danmark
Miljøministre fra Danmark
Regeringen Mette Frederiksen II
Vicestatsministre fra Danmark